З дапамогай LEGO-канструявання можна вырашаць асноўныя задачы, якія акрэслены ў праграме дашкольнай адукацыі. У прыватнасці, развіваць дробную маторыку рук і маўленне, навучаць грамаце, правільнаму і хуткаму арыентаванню ў прасторы. Малышы атрымліваюць веды аб лічэнні, форме, прапорцыі і сіметрыі (раздзел праграмы “Элементарныя матэматычныя ўяўленні”). Будуючы разнастайныя канструкцыі, дзеці пашыраюць уяўленні аб навакольным асяроддзі (прадугледжаныя ў раздзеле “Дзіця і прырода”), а таксама аб архітэктуры, транспартных сродках, будаўнічай тэхніцы, ландшафце і г.д. Пра задачы па фарміраванні ў дашкольнікаў асноўных уменняў, звязаных з канструктыўнай дзейнасцю, у тым ліку ў працэсе канструявання з дэталяў канструктара, сказана ў раздзеле праграмы “Мастацтва”. Канструяванне дапамагае развіваць увагу, памяць, уяўленне, засяроджанасць, уменне раздзяляць прадмет у думках на складнікі, збіраць з частак цэлае і, канечне ж, вучыць добрым зносінам з сябрамі, выхоўвае павагу да сваёй і чужой працы.